Sukladno čl. 18. Zakona o zaštiti prijavitelja nepravilnosti (NN br. 17/19) i čl. 83. Statuta Centra za odgoj i obrazovanje ''Vinko Bek'' (u daljnjem tekstu: ''Centar''), ravnateljica Centra dana 20. 12. 2019. godine donosi

**PRAVILNIK O POSTUPKU UNUTARNJEG PRIJAVLJIVANJA NEPRAVILNOSTI I IMENOVANJU POVJERLJIVE OSOBE**

**I OPĆE ODREDBE**

**Članak 1.**

Ovim Pravilnikom o postupku unutarnjeg prijavljivanja nepravilnosti i imenovanju povjerljive osobe (u daljnjem tekstu: Pravilnik) pobliže se uređuje:

1. postupak unutarnjeg prijavljivanja nepravilnosti Centru
2. imenovanje povjerljive osobe i zamjenika povjerljive osobe Centra za zaprimanje nepravilnosti i vođenje postupka u vezi s prijavom nepravilnosti
3. zaštita prijavitelja nepravilnosti i čuvanje podataka zaprimljenih u prijavi nepravilnosti od neovlaštenog otkrivanja

**Članak 2.**

Nepravilnosti su kršenja zakona i drugih propisa te nesavjesno upravljanje javnim dobrima, javnim sredstvima i sredstvima Europske unije koje predstavlja ugrožavanje javnog interesa, a koja su povezana s obavljanjem poslova u Centru

Prijavitelj nepravilnosti je fizička osoba koja prijavljuje nepravilnosti koje su povezane s obavljanjem poslova u Centru (u daljnjem tekstu: Prijavitelj).

Povjerljiva osoba je djelatnik Centra imenovan za zaprimanje prijava nepravilnosti i vođenja postupka u vezi s prijavom nepravilnosti.

Unutarnje prijavljivanje nepravilnosti je otkrivanje nepravilnosti Centru.

Nadležno tijelo za vanjsko prijavljivanje nepravilnosti je pučki pravobranitelj.

**Članak 3.**

Izrazi koji se koriste u ovom Pravilniku, a koji imaju rodno značenje, bez obzira na to jesu li ili nisu korišteni u muškom ili ženskom rodu, obuhvaćaju na jednak način muški i ženski rod.

**II. POSTUPAK PRIJAVLJIVANJA NEPRAVILNOSTI**

**Članak 4.**

Postupak unutarnjeg prijavljivanja nepravilnosti započinje dostavljanjem prijave povjerljivoj osobi.

Prijava nepravilnosti sadrži podatke o prijavitelju, naziv Centra, podatke o osobi i/ili osobama na koje se prijava odnosi, datum prijave i opis nepravilnosti koja se prijavljuje.

Prijava se podnosi na način utvrđen Zakonom o zaštiti prijavitelja nepravilnosti (NN br. 17/19).

**Članak 5.**

Po zaprimanju prijave osoba će:

* zaprimiti prijavu nepravilnosti
* ispitati prijavu nepravilnosti najkasnije u roku od 60 (šezdeset) dana od zaprimanja prijave
* bez odgode poduzeti radnje za zaštitu prijavitelja, ukoliko isti učini vjerojatnim da jest ili bi mogao biti žrtva štetne radnje zbog prijave nepravilnosti.

**III. IMENOVANJE POVJERLJIVE OSOBE I ZAMJENIKA POVJERLJIVE OSOBE**

**Članak 6.**

Povjerljivu osobu za unutarnje prijavljivanje nepravilnosti Centar imenuje na prijedlog najmanje 20% radnika. Ukoliko 20% radnika ne predloži osobu, Centar će povjerljivu osobu imenovati samostalno.

Imenovana povjerljiva osoba može se opozvati odlukom 20% radnika, a u kojem slučaju će Centar razriješiti imenovanu povjerljivu osobu i imenovati novu u roku od mjesec dana od dana donošenja odluke o opozivu. Do donošenja odluke o imenovanju nove povjerljive osobe poslove povjerljive osobe obavlja njezin zamjenik, osim ako okolnosti upućuju na to da je potrebno imenovati treću osobu za povjerljivu osobu.

**Članak 7.**

Zamjenika povjerljive osobe Centar imenuje na prijedlog povjerljive osobe.

Centar imenuje povjerljivu osobu i zamjenika povjerljive osobe uz njihov prethodni pristanak.

**Članak 8.**

Povjerljiva osoba dužna je:

* prijavu o nepravilnosti proslijediti ovlaštenim tijelima ukoliko ista nije riješena sa Centrom,
* obavijestiti Prijavitelja, na njegov zahtjev, o tijeku i radnjama poduzetima u postupku i omogućiti mu uvid u spis u roku od 30 (trideset) dana od dana zaprimanja zahtjeva,
* pisanim putem obavijestiti Prijavitelja o ishodu postupka odmah nakon njegova završetka,
* pisanim putem izvijestiti nadležno tijelo za vanjsko prijavljivanje nepravilnosti o zaprimljenim prijavama u roku od 30 (trideset) dana od dana odlučivanja o prijavi,
* čuvati identitet Prijavitelja i podatke zaprimljene u prijavi od neovlaštenog otkrivanja, odnosno objave drugim osobama.

**IV. ZAŠTITA PRIJAVITELJA NEPRAVILNOSTI I ČUVANJE PODATAKA ZAPRIMLJENIH U PRIJAVI NEPRAVILNOSTI**

**Članak 9.**

Postupak zaštite Prijavitelja započinje dostavljanjem prijave nepravilnosti i provodi se sukladno propisima koje primjenjuje pučki pravobranitelj te odredbama Zakona o zaštiti prijavitelja nepravilnosti (NN br. 17/19).

Centar će poduzeti sve nužne i potrebne mjere kako bi se zaštitio Prijavitelj od štetne radnje te će poduzeti nužne mjere radi zaustavljanja štetnih radnji i otklanjanja njihovih posljedica.

Identitet Prijavitelja, odnosno podaci na osnovi kojih se može otkriti njegov identitet te drugi podaci koji su navedeni u prijavi nepravilnosti zaštićeni su. Iznimno, a ukoliko Prijavitelj pristane na otkrivanje tih podataka ili ukoliko je u tijeku postupka nužno otkriti identitet Prijavitelja, a u skladu s popisima kojima se uređuje zaštita osobnih podataka, sam identitet, sam identitet Prijavitelja se može otkriti.

**Članak 10.**

Osoba kojoj Prijavitelj prijavi nepravilnosti i svaka druga osoba koja sudjeluje u postupku po prijavi nepravilnosti dužna je štititi podatke koje sazna u prijavi.

Povezana osoba ima pravo na zaštitu kao Prijavitelj ukoliko učini vjerojatnim da je prema njoj počinjena štetna radnja zbog povezanosti s Prijaviteljem.

Centar čuva podatke zaprimljene u prijavi od neovlaštenog otkrivanja, osim ukoliko isto nije suprotno zakonu.

**V. PRIJELAZNE I ZAVRŠNE ODREDBE**

**Članak 11.**

Ovaj Pravilnik stupa na snagu osmog dana nakon objave na oglasnim pločama Centra.

U Zagrebu, 20. prosinca 2019. godine. Ravnateljica Centra:

URBROJ: 3948/19 Ivana Rotim, prof. def.

Ovaj Pravilnik je objavljen na oglasnim pločama Centra dana 20. 12. 2019. g. te je istog dana stupio na snagu.